
	Легенда на използваните знаци

		*	Процедура на консултация
	***	Процедура на одобрение
	***I	Обикновена законодателна процедура (първо четене)
	***II	Обикновена законодателна процедура (второ четене)
	***III	Обикновена законодателна процедура (трето четене)

(Посочената процедура се базира на правното основание, предложено в проекта на акт.)







	Изменения към проект на акт

	Изменения в две колони, внесени от Парламента

Заличаванията се обозначават с получер курсив в лявата колона. Заместванията се обозначават с получер курсив в двете колони. Новият текст се обозначава с получер курсив в дясната колона.

В първия и втория ред на антетката на всяко изменение се посочва съответната част от текста в разглеждания проект на акт. Ако изменението се отнася до съществуващ акт, който проектът на акт има за цел да измени, антетката съдържа и трети и четвърти ред, където се посочват съответно съществуващият акт и съответната разпоредба от него.

Изменения, внесени от Парламента под формата на консолидиран текст

Новите части от текста се посочват с получер курсив. Заличените части от текста се посочват със символа ▌или се зачеркват. Заместванията се обозначават, като се посочва с получер курсив новият текст и се заличава или зачерква заместваният текст. 
По изключение не се отбелязват измененията с чисто техническо естество, които се нанасят от службите с оглед изготвянето на окончателния текст.

ПРОЕКТ НА ЗАКОНОДАТЕЛНА РЕЗОЛЮЦИЯ НА ЕВРОПЕЙСКИЯ ПАРЛАМЕНТ
относно проекта за директива на Съвета за изменение на Директива 2006/112/ЕО по отношение на правилата за ДДС във връзка с данъчно задължените лица, които улесняват дистанционните продажби на внасяни стоки, и прилагането на специалния режим за дистанционни продажби на стоки, внасяни от трети територии или трети държави, и на специалния режим за деклариране и плащане на ДДС при внос
(08710/2025 – C10‑0084/2025 – 2023/0158(CNS))
(Специална законодателна процедура – повторна консултация)
Европейският парламент,
–	като взе предвид проекта на Съвета (08710/2025),
–	като взе предвид предложението на Комисията до Съвета (COM(2023)0262),
–	като взе предвид своята позиция от 22 ноември 2023 г.[footnoteRef:1], [1:  ОВ C, C/2024/4246, 24.7.2024 г., ELI: http://data.europa.eu/eli/C/2024/4246/oj.] 

–	като взе предвид член 113 от Договора за функционирането на Европейския съюз, съгласно който Съветът отново се е консултирал с него (C10‑0084/2025),
–	като взе предвид членове 84 и 86 от своя Правилник за дейността,
–	като взе предвид доклада на Комисията по икономически и парични въпроси (A10‑0000/2025),
1.	одобрява проекта на Съвета;
2.	приканва Съвета, в случай че възнамерява да се отклони от текста, одобрен от Парламента, да информира последния за това;
3.	призовава Съвета отново да се консултира с него, в случай че възнамерява да внесе съществени изменения в своя проект;
4.	възлага на своя председател да предаде позицията на Парламента съответно на Съвета, на Комисията и на националните парламенти.

На 8 декември 2022 г. Комисията представи пакета „ДДС в ерата на цифровите технологии“, който се състои от три предложения:
	предложение за директива на Съвета за изменение на Директива 2006/112/EО по отношение на правилата за ДДС в ерата на цифровите технологии;
	предложение за регламент на Съвета за изменение на Регламент (ЕС) № 904/2010 по отношение на реда и условията за административно сътрудничество в областта на ДДС, необходими за ерата на цифровите технологии;
	предложение за регламент за изпълнение на Съвета за изменение на Регламент за изпълнение (ЕС) № 282/2011 по отношение на изискванията за предоставяне на информация за някои режими за ДДС.
В пакета беше разработен план за действие, в който се подчертава необходимостта да се обмисли как технологиите могат да се използват в борбата с данъчните измами и как настоящите правила за ДДС в Европейския съюз биха могли да бъдат адаптирани за извършване на стопанска дейност в ерата на цифровите технологии. Трите предложени промени за адаптиране на ДДС към цифровата ера са:
i)	нова цифрова система за отчитане в реално време, основана на електронно фактуриране,
ii)	актуализиране на правилата за ДДС за платформената икономика и
iii)	единна регистрация по ДДС за предприятия, които продават на потребители в целия ЕС.
Беше проведена консултация с Европейския парламент, който представи своето становище относно тези законодателни предложения на 22 ноември 2023 г. През януари 2025 г. беше проведена нова консултация с Парламента относно проекта за директива на Съвета за изменение на Директива 2006/112/ЕО по отношение на правилата за ДДС в ерата на цифровите технологии. Тази повторна консултация беше свързана с режима на считаното за доставчик лице, който беше съществен спорен въпрос в Съвета, затруднил особено много постигането на окончателен компромис (A10-0001/2025). 
Понастоящем се провежда повторна консултация с Европейския парламент поради изложената по-долу причина.
Първоначалният пакет за ДДС в ерата на цифровите технологии съдържаше предложение за въвеждане на задължително обслужване на едно гише при внос (ОЕГВ). Държавите членки обаче го отхвърлиха. Алтернативното предложение за мотивиране на използването на ОЕГВ чрез облагане на доставчиците и платформите с ДДС при внос, ако те не използват ОЕГВ, не беше достатъчно развито, за да бъде включено в пакета за ДДС в ерата на цифровите технологии, който беше приет от Съвета през март 2025 г. 
През май 2023 г. Комисията публикува пакет от предложения за реформа на Митническия кодекс на Съюза, и по-специално за премахване на прага от 150 EUR за освобождаване от мита и ДДС при внос. 
През лятото на 2024 г. разпоредбите за стимулиране на използването на ОЕГВ бяха добавени към предложенията на Комисията за реформа на Митническия кодекс на Съюза с оглед на връзката им с митническите правила. Полското председателство се застъпи за разделянето на тези разпоредби, за да се стимулира използването на ОЕГВ, за което се счита, че е постигната достатъчна степен на зрялост, от предложението за митниците и да се постигне съгласие по тях поотделно. Това беше прието от делегациите.
На заседанието си на 13 май 2025 г. Съветът по икономически и финансови въпроси постигна съгласие да включи в Директивата за ДДС разпоредбите за стимулиране на използването на ОЕГВ, съгласно които доставчиците и платформите подлежат на облагане с ДДС при внос, ако не използват ОЕГВ.
В становището си от 22 ноември 2023 г. Европейският парламент се застъпи за прозрачно и сигурно функциониране на ОЕГВ. Освен това той подчерта, че прилагането на единен подход между ОЕГВ, от една страна, и митническото законодателство и практика, от друга страна, ще спомогне за премахване на несъответствията, грешките и двойното данъчно облагане. Освен това Европейският парламент подчерта необходимостта от ограничаване на административната тежест за МСП. В допълнение Европейският парламент поиска да се направи оценка на предимствата и недостатъците от въвеждането на задължение за използване на ОЕГВ. 
Поради това, с оглед на гореизложеното, докладчикът счита, че подходяща за тази повторна консултация е опростената процедура без изменения.

